Euroopa Komisjon avaldas eile kaua oodatud ja kaua tehtud Euroopa Noorteraporti. Ritta on laotud hulganisti numbreid erinevatest eluvaldkondadest ning puudutavad need peamiselt 15 - 29 aastaseid eurooplasi. Mis seal ikka, vaatame, et mida komisjon siis Eesti noorte kohta teab. Üldplaanis tähendab see seda, et mõne aja jooksul vaatan raportile ja sellega kaasnevale (tegelikult vastupidi) uuele Euroopa noortestrateegiale otsa ning loobin siia päevikusse erinevaid toredaid fakte ja mõtteid. Milledest enamus on juba varasemast teada aga kordamine pidi kellegi ema olema.    Selliste laiaulatuslike raportite murekohaks on muidugi see, et noore definitsioon on riigiti üsna erinev. Kohati on seda seotud mingi suvalise piiriga, kohati näiteks kriminaalvastutuse, valimisõiguste või siis isegi traditsioonilise 18- eluaastaga. Statistika huvides  ongi ELi tasandil kokku lepitud, et Noorteraporti kontekstis oled sa noor kui oled vanusevahemikus 15 - 29. Alla selle siis ilmselt laps ja üle selle vanainimene. See teeb tsirka 96 miljonit noort.    2007. aasta oli ELis sellest tulenevalt ainult 19,4% noori. Seejuures on raportis esile toodud suurima osakaaluga Eesti, Läti, Leedu, Malta ja Küpros mis mahuvad kõik vahemikku 22-24%. Huvitaval kombel ei ole esile toodud, et Poolas on selle vanusegrupi osakaal samuti 24% ning Slovakkias koguni 24,1%.    Edetabelid meile meeldivad ja Eesti paigutub osakaalu suuruse poolest oma 22,5% juures täpselt kaheksandaks. Leedu ja Malta vahele. Pole paha ja mingil hetkel võiks see meile justkui teatud eeliseid anda.    Korraks kodumaale tagasi vaadates tuleb mainida, et meil vaadatakse noorsootööle ikka peamiselt noorsootöö seaduse kontekstis mis defineerib noort koguni vahemikus 7-26 eluaastat. Selle arusaama kohaselt on Eestis täna hoopis 345 546 (01.01.2008) noort ehk  25,8% rahvastikust. Neljandik, sõbrad.    Kuna aastaks 2050 väheneb noorte osakaal ELi rahvastikus kuskil 15% kanti, ongi järgmine selleteemaline postitus teemal vanad, noored, tööealised ja demograafiline paanika.    Kes ei viitsi minu blogikajastust jupikaupa lugeda, saab inglise keelse raporti ka alla laadida: